የኢህአዴግ ሥራ አስፈጻሚ ኮሚቴ እንደ ሁልጊዜው ከታኅሳስ 3 እስከ 20/2010 ዓ.ም ድረስ ጊዜ ወስዶና ቁጭ ብሎ የአስተሳሰብ አንድነቱን የሸረሸሩበትን ውጤታማነቱን የቀነሱበትንና የህዝብ አመኔታው ላይ አሉታዊ ተፅዕኖ የፈጠሩበትን ጉዳዮች ነቅሶ አውጥቷል፡፡ ለተፈጠሩት ችግሮች ጣቱን ማንም ላይ ሳይቀስር የሥራ አስፈጻሚው ችግር እንደሆነና ለዚህም ኃላፊነቱን ራሱ እንደሚወስድ ጥርት ባለ ቋንቋ አስቀምጧል። በዚህ ብቻም ሳይታጠር ከዚህ ችግር ለመውጣት የሚጓዝበትን አቅጣጫም አንጥሮ አስቀምጧል፡፡ ይኸም ለቀጣይ ለሚተገብራቸው ተግባራት በጥሩ ቁመና ላይ እንዲገኝ ትልቅ አቅም እንደሚሆነው ይታመናል፡፡ ችግርን ማወቅ የመፍትሄ ግማሽ መንገድ ነው እንደሚባለውም አሁን ያከናወነው ተግባር የህዝብን ጥያቄ በብቃት በመመለስ ታሪክ መስራቱን እንዲቀጥልና አምኖ የስልጣን መንበሩን ያስረከበውን ህዝብ እንዲክስ አስተማማኝ አቅም ይሆነዋል፡፡
